शिन्हुआ के मुताबिक ऑडिट करने वाले अधिकारियों ने बताया है कि निर्माण कार्यों और प्रबंधन में गड़बड़ी के कारण सात करोड़ 78 लाख डॉलर का नुकसान हुआ है.ये पैसा उन लोगों को मुआवजा देने के लिए अलग रखा गया था, जिनके घर इस परियोजना के कारण तोड़ दिए गए थे. 1318 किलोमीटर की ये परियोजना पिछले साल जून में शुरू हुई थी.चीन के नेशनल ऑडिट ऑफिस ने कहा है कि उसे हिसाब-किताब में धोखाधड़ी और अनियमितताओं के सबूत मिले हैं. साथ ही दूसरे दौर के लेखा परीक्षण के दौरान उन्हें खरीद में गड़बड़ी का पता चला है.वर्ष 2010 में हुए एक और ऑडिट में ये बात सामने आई थी कि एक करोड़ 75 लाख डॉलर की गड़बड़ी हुई है और कई निर्माण कंपनियों और व्यक्तियों ने ये घोटाला किया है. अभी ये पता नहीं है कि मौजूदा ऑडिट में इन आँकड़ों को भी शामिल किया गया है नहीं.पिछले साल जून और सितंबर के बीच हुए ऑडियो के आधार पर जारी रिपोर्ट में कहा गया है कि 84 करोड़ 90 लाख युआन की खरीद बिना किसी बोली के की गई.चीन का हाई-स्पीड रेलवे नेटवर्क दुनिया का सबसे बड़ा नेटवर्क माना जा रहा है, लेकिन ये परियोजना भ्रष्टाचार और सुरक्षा मामलों में चल रहे स्कैंडल के कारण ज्यादा चर्चित हो रही है.पिछले साल भ्रष्टाचार के आरोपों के बाद रेल मंत्री लियू जियुन को पद से हटा दिया गया था. ये नेटवर्क कई दुर्घटनाओं के कारण भी चर्चित रहा है. पिछले साल वेन्जू शहर में हुई दुर्घटना में 40 लोग मारे गए थे.